ΓΡΑΠΤΗ ΕΡΩΤΗΣΗ P-2976/98

υποβολή: Honório Novo (GUE/NGL) προς την Επιτροπή

(28 Σεπτεμβρίου 1998)

Θέμα: Κατάσταση στην Πορτογαλία σχετικά με τη ΣΕΒ

Σύμφωνα με επίσημα στοιχεία του συστήματος κοινοποίησης των επιζωοτιών της ΕΕ, η Πορτογαλία είναι η μόνη χώρα στην οποία τα τελευταία χρόνια αυξάνεται συνεχώς ο αριθμός των επίσημα εξακριβωμένων κρουσμάτων της ΣΕΒ, εφόσον έχουν καταγραφεί 33 νέα περιστατικά ήδη το πρώτο εξάμηνο του 1998.

Σύμφωνα με τις ίδιες πηγές η κατάσταση επιδεινώθηκε μετά το μήνα Ιούνιο, εφόσον εμφανίστηκαν ακόμη 18 κρούσματα, ανεβάζοντας σε 51 το συνολικό αριθμό των νέων περιπτώσεων της ΣΕΒ που έχουν εμφανισθεί στην Πορτογαλία έως τα τέλη Σεπτεμβρίου. Εξάλλου, η Πορτογαλία είναι η μόνη χώρα στην οποία μεταξύ Ιουνίου και Σεπτεμβρίου μεταβλήθηκαν τα εν λόγω στοιχεία σε σχέση με τους τελευταίους μήνες του α' εξαμήνου.

Σύμφωνα με δικές μου πληροφορίες, λόγω της αρνητικής εξέλιξης της ΣΕΒ στην Πορτογαλία, η Επιτροπή και άλλες κοινοτικές υπηρεσίες, αρμόδιες για τηνπαρακολούθηση της ασθένειας αυτής, προέβησαν σε διαβήματα προς την Πορτογαλική Κυβέρνηση, τα οποία θα ήταν σκόπιμο να επιβεβαιωθούν καθώς και να γίνει γνωστό το περιεχόμενό τους ώστε να εξασφαλίζεται στον τομέα της δημόσιας υγείας απόλυτη διαφάνεια και πληροφόρηση της κοινής γνώμης.

1. Μπορεί η Επιτροπή να επιβεβαιώσει ότι απευθύνθηκε στην Πορτογαλική Κυβέρνηση ζητώντας επίσημες πληροφορίες προκειμένου να διαπιστώσει την πραγματική κατάσταση σε σχέση με τη ΣΕΒ στην Πορτογαλία και να πληροφορηθεί λεπτομερώς για τις προθέσεις της Πορτογαλικής Κυβέρνησης ώστε να εμποδιστέι η εξάπλωση της ασθένειας; Απέστειλε ήδη η Πορτογαλική Κυβέρνηση τις πληροφορίες που της ζητήθηκαν; Ποιο είναι το περιεχόμενό τους;

2. Μπορεί η Επιτροπή να επιβεβαιώσει ότι το Σεπτέμβριο 1998 ολοκληρώθηκε η έρευνα που διεξήχθη για την κατάσταση και την εξέλιξη της ΣΕΒ στην Πορτογαλία, και ότι σύντομα θα διατίθεται η σχετική έκθεση; Ποιο είναι το περιεχόμενο της έκθεσης αυτής;

Απάντηση του κ. Fischler εξ ονόματος της Επιτροπής

(30 Οκτωβρίου 1998)

Σύμφωνα με την κοινοτική νομοθεσία, όλα τα κράτη μέλη πρέπει κανονικά να ενημερώνουν την Επιτροπή για την κατάσταση της νόσου στη χώρα τους σχετικά με την μεταδοτική σπογγώδη εγκεφαλοπάθεια και πρέπει να δηλώνουν τον αριθμό των κρουσμάτων της σπογγώδους εγκεφαλοπάθειας βοοειδών (ΣΕΒ) που έχουν εμφανιστεί στο έδαφός τους μέσα σε 5 εργάσιμες ημέρες μέσω του συστήματος υποχρεωτικής δήλωσης της ζωονόσου. Το 1996, 1997 και 1998 υπήρξαν διάφορες αποστολές κτηνιατρικών ελέγχων στην Πορτογαλία σε σχέση με την εφαρμογή της κοινοτικής νομοθεσίας για την ΣΕΒ.

Η Επιτροπή ζήτησε ρητά από την Πορτογαλία στην Μόνιμη Κτηνιατρική Επιτροπή (ΜΚΕ) στις 9-10 Ιουνίου 1998, πληροφορίες για την τρέχουσα κατάσταση σε σχέση με την ΣΕΒ. Κατά τη διάρκεια της συνεδρίασης της ΜΚΕ στις 7-8 Ιουλίου 1998, οι πορτογαλικές αρχές παρουσίασαν προφορική έκθεση για τη ΣΕΒ σχετικά με την επιδημιολογική κατάσταση, τα μέτρα που ελήφθησαν και τους ελέγχους που διεξήχθησαν.

Μετά την αποστολή ελέγχου που οργανώθηκε 11-15 Μαΐου 1998 η Επιτροπή στις 2 Σεπτεμβρίου 1998 ζήτησε από την Πορτογαλία να υποβάλει παρατηρήσεις για το σχέδιο έκθεσής της τις οποίες έλαβε στις 25 Σεπτεμβρίου 1998. Επιπλέον, στο μεταξύ διάστημα και σε σχέση με την εν λόγω αποστολή, πραγματοποιήθηκε συνεδρίαση στις 11 Σεπτεμβρίου 1998 μεταξύ των πορτογαλικών αρχών και της Επιτροπής για την εκτίμηση της κατάστασης και για την διατύπωση της γνώμης της Επιτροπής.

Από τον Ιούλιο του 1998, ο Πρόεδρος της Επιτροπής και τα μέλη της Επιτροπής τα υπεύθυνα για τη γεωργία και την προστασία της υγείας του καταναλωτή είχαν με διάφορες ευκαιρίες άμεσες επαφές με μέλη της πορτογαλικής κυβέρνησης στους οποίους επέστησαν την προσοχή για τη σοβαρότητα της κατάστασης όσον αφορά τη ΣΕΒ και την ανάγκη να ληφθούν τα κατάλληλα μέτρα.

Η Επιτροπή δηλώνει ότι πραγματοποιήθηκε αποστολή επείγοντος κτηνιατρικού ελέγχου στην Πορτογαλία στις 28 Σεπτεμβρίου - 2 Οκτωβρίου 1998. Η αποστολή αυτή η οποία πραγματοποιήθηκε λόγω σημαντικής αύξησης του αριθμού κρουσμάτων ΣΕΒ, ακολούθησε τα δεδομένα της προηγούμενης αποστολής του Μαΐου 1998. Κάλυψε την επιδημιο-εποπτεία και την αποτελεσματικότητα της εφαρμοσμένης στρατηγικής για τη διαχείριση του κινδύνου, ιδίως την εφαρμογή της απαγόρευσης διατροφής των μηρυκαστικών με πρωτεΐνες θηλαστικών, την επεξεργασία των ζωικών απορριμάτων, τα ειδικά μέτρα επικίνδυνων υλικών και το εθνικό σχέδιο εξάλειψης της νόσου. Όσο ήταν δυνατόν συγκέντρωσε πληροφορίες για την αποστολή από την Πορτογαλία ζώντων βοοειδών και βοείου κρέατος. Η έκθεση της αποστολής αυτής θα ετοιμαστεί βάσει των ειδικών διαδικασιών για επείγουσες εκθέσεις όπως προβλέπεται στην απόφαση 98/139/ΕΚ της Επιτροπής της 4ης Φεβρουαρίου 1998 για τη θέσπιση ορισμένων λεπτομερών κανόνων σχετικά με τους επί τόπου ελέγχους που πραγματοποιούνται στον κτηνιατρικό τομέα από εμπειρογνώμονες της Επιτροπής στα κράτη μέλη(1). Σύμφωνα με την απόφαση αυτή οι εκθέσεις για τις αποστολές του Μαΐου του 1998 και του Σεπτεμβρίου του 1998 θα υποβληθούν στο Κοινοβούλιο και θα δημοσιευθούν στο Ίντερνετ.

(1) ΕΕ L 38 της 12.2.1998.